Diari Oficial de la Generalitat Valenciana


Sumari del DOGV 9547, del 06-03-2023 (2023/2261)

RESOLUCIÓ de 28 de febrer de 2023, de la Secretaria Autonòmica d'Educació i Formació Professional, per la qual es convoca l'activitat per a realització d'experiències col·laboratives entre centres docents adreçades a la millora de les competències de l'alumnat de Formació Professional iMou-Tech.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9547

Data del DOGV
:   06-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2261


Data del document
:   28-02-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * formació professional
    * centre d'ensenyament

RESOLUCIÓ de 28 de febrer de 2023, de la Secretaria Autonòmica d'Educació i Formació Professional, per la qual es convoca l'activitat per a realització d'experiències col·laboratives entre centres docents adreçades a la millora de les competències de l'alumnat de Formació Professional iMou-Tech. [2023/2261]  
Per una banda, la Llei orgànica 3/2020, de 29 de desembre, en l'article 1 disposa l'obligació d'articular una educació de qualitat per a tot l'alumnat sobre la base de l'equitat, que garantisca la igualtat d'oportunitats per al ple desenvolupament de la personalitat, la inclusió educativa, la igualtat de drets i oportunitats que ajuden a superar qualsevol discriminació i l'accessibilitat universal a l'educació.  
Per altra banda, la Llei orgànica 3/2022, de 31 de març, d'ordenació i integració de la Formació Professional, implanta el deure de promoció i organització de la Formació Professional en el seu article 102, i en concret, insta les administracions públiques en l'àmbit de les seues competències a propiciar la participació dels centres de formació professional, juntament amb altres centres i empreses o organismes equiparats del seu entorn, en projectes d'innovació i investigació aplicada per a la seua conversió en recursos d'innovació del sector productiu i promotors de creació de pols tecnològics; així com a promoure associacions entre empreses o organismes equiparats, centres de formació professional i qualsevol altra institució de formació i innovació en entorns territorials comuns o diferents.  
Al seu torn, la Conselleria d'Educació, Cultura i Esport impulsa l'Ordre 47/2021, de 29 de desembre, de la Conselleria d'Educació, Cultura i Esport, per la qual es crea la Xarxa Novigi i es regulen els requisits de participació i reconeixement de centres docents i professorat adherits a aquesta a la Comunitat Valenciana. Aquesta és una xarxa col·laborativa entre centres de Formació Professional i entre el professorat que imparteix docència en aquest camp formatiu, per a la dinamització i la consolidació, en el conjunt del sistema públic de Formació Professional de la Comunitat Valenciana, de la innovació pedagògica i organitzativa com a element clau de canvi dels models d'aprenentatge de la Formació Professional evolucionant de models tradicionals d'ensenyament-aprenentatge a metodologies actives en les quals l'alumnat intervé com a protagonista actiu en el seu procés d'adquisició de competències.  
  
A més es compta amb una xarxa de Centres Integrats Públics de Formació Professional regulats pel Decret 193/2021, de 3 de desembre, del Consell, d'organització i funcionament dels centres integrats públics de Formació Professional de la Comunitat Valenciana (DOGV 9241, 23.12.2021) i la Xarxa de Centres d'Excel·lència per la Resolució de 24 de maig de 2021, de la Secretaria Autonòmica d'Educació i Formació Professional, per la qual se seleccionen els instituts que conformen la Xarxa d'Instituts d'Excel·lència de Formació Professional en la Comunitat Valenciana.  
Fruit d'aquestes xarxes i les diverses inversions en Formació Professional que ha realitzat aquesta conselleria, els centres han desenvolupat experiències metodològiques, aules tecnològiques i espais dotats d'equipament fruit dels esforços i les inversions, els quals es pretenen fer extensibles al major nombre d'alumnat de la Comunitat Valenciana per tal que puga millorar les seues capacitats i coneixements. Amb aquest objectiu, aquesta resolució busca establir un procediment per a impulsar i coordinar la cooperació entre els centres docents que poden oferir espais, equipament o experiències d'aprenentatge innovadores i els centres docents interessats en oferir al seu alumnat l'oportunitat d'accedir a aquests recursos.  
Sobre la base del que s'ha exposat, es regula la convocatòria de l'activitat per a l'intercanvi d'experiències entre centres docents i millora de les competències de l'alumnat de Formació Professional iMou-Tech a través d'estades formatives en centres educatius.  
Per tot això, a fi de precisar l'organització, gestió i desenvolupament d'aquesta activitat de formació, en virtut de les competències que se'm confereixen en l'article 82.1 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i en l'article 5 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i àmbit d'aplicació  
1. La present resolució té per objecte convocar l'activitat iMou-Tech, per a la realització d'experiències col·laboratives entre centres educatius per a la millora de les competències de l'alumnat, en l'àmbit de la formació professional.  
Aquesta resolució serà aplicable des del curs 2022-2023 en avant. El calendari i les instruccions específiques de cada curs es publicaran en la pàgina web d'iMou-Tech:  
https://ceice.gva.es/web/formacion-profesional/imoutech  
2. Podran participar en aquesta convocatòria els centres públics que impartisquen Formació Professional o ensenyaments de règim especial.  
3. L'activitat s'implementarà a través d'estades formatives, tant de professorat com d'alumnat, en centres públics de la Comunitat Valenciana.  
  
Segon. Objectius de l'activitat formativa iMou-Tech  
1. La finalitat de l'activitat formativa iMou-Tech és fomentar el treball col·laboratiu entre els centres de Formació Professional per dissenyar experiències formatives que milloren les competències de l'alumnat aprofitant els avantatges tecnològics, metodològics, d'equipament o estructural que uns centres puguen tindre respecte d'uns altres.  
2. Els objectius de l'activitat són:  
a) Proporcionar al professorat la possibilitat de programar activitats adreçades al seu alumnat aprofitant recursos dels que no es disposen en el propi centre.  
b) Potenciar la igualtat d'oportunitats entre l'alumnat dels centres públics que imparteixen formació professional, compartint els millors recursos educatius per a l'assoliment de les seues competències professionals.  
c) Maximitzar l'aprofitament dels recursos públics i la innovació educativa a partir de noves experiències didàctiques i metodològiques.  
c) Promoure la generació de projectes intercentres.  
d) Mitjançant la interacció entre iguals, millorar els processos d'ensenyament-aprenentatge de l'alumnat.  
e) Fomentar la transferència del coneixement.  
f) Establir vies de comunicació que afavorisquen el desenvolupament de xarxes de col·laboració entre el professorat de formació professional.  
  
Tercer. Finalitat i estructura de l'activitat formativa  
1. La finalitat de l'activitat formativa és la col·laboració entre docents de diferents centres educatius per a generar activitats que, utilitzant avantatges competitius d'uns centres sobre altres, permeten fer arribar aquests al major nombre possible d'alumnes.  
2. L'activitat formativa s'organitzarà de la següent manera:  
a) Sessió inicial de planificació: tindrà com a finalitat conèixer els avantatges tecnològics, metodològics, d'equipament o estructurals existents en altres centres i dissenyar conjuntament activitats formatives adreçades a l'alumnat.  
La realització d'aquesta sessió tindrà lloc en el centre que ofereix les seues instal·lacions en les dates que acorden les parts, a partir de l'adjudicació de les propostes rebudes, que seran anunciades en la pàgina web d'iMou-Tech.  
b) Les sessions de les estades formatives de l'alumnat es duran a terme en el centre educatiu amfitrió, des del moment en què s'hagen publicat els llistats de centres assignats i abans del 15 de juliol del curs acadèmic en què es participe.  
c) Presentació de l'informe final: tant els centres amfitrions com els convidats, una vegada finalitzada l'estada formativa, elaboraran un informe en el qual valoraran la seua experiència.  
Aquest informe podrà presentar-se des de la finalització de l'activitat formativa fins al 15 de juliol del curs acadèmic en què es participe, i és condició indispensable la seua presentació per a rebre la certificació de la seua participació i l'assignació econòmica prevista.  
d) Es publicarà, a l'inici de cada curs acadèmic, el calendari de desenvolupament de l'activitat formativa iMou-Tech en la pàgina web d'iMou-Tech.  
  
Quart. Participació i organització  
1. Els centres podran catalogar-se com:  
a) Centre Amfitrió: iMou-Tech A.  
b) Centre Convidat: iMou-Tech C.  
2. Els centres amfitrions podran rebre als centres iMou-Tech C que consideren.  
3. L'estada formativa es desenvoluparà en el període acordat entre el centre amfitrió i el centre convidat.  
4. Les estades formatives iMou-Tech no podran suposar la paralització ni interrupció del funcionament ordinari dels centres docents en les seues activitats lectives, ni en el centre iMou-Tech A, ni en els centres iMou-Tech C.  
5. Centres iMou-Tech A: Amfitrions  
a) Els centres amfitrions, d'ara en avant iMou-Tech A, indicaran en la seua sol·licitud la seua disponibilitat per a compartir amb altres centres, els seus mitjans tecnològics, metodològics, d'equipament o estructurals de què disposen, amb una exposició descriptiva d'aquests.  
b) Per a cursar aquesta sol·licitud, el centre haurà de fer constar en aquesta la inclusió en la PGA d'aquesta activitat formativa i la seua aprovació per part del Claustre de Professorat.  
c) Cada centre iMou-Tech A haurà d'indicar en la sol·licitud presentada les persones designades per a acollir els centres iMou-Tech C.  
d) Les funcions que hauran d'assumir els centres iMou-Tech A son:  
  
- Designar el professorat responsable de l'estada formativa.  
- Planificar amb el centre convidat l'adequada planificació de l'estada.  
- Realitzar amb el centre iMou-Tech C l'experiència pedagògica motiu de la visita, garantint la participació del professorat i l'alumnat procedent d'aquest, així com establir moments per a la reflexió, el diàleg i l'intercanvi d'experiències entre tots dos centres.  
  
- Realitzar una proposta de difusió de l'activitat formativa iMou-Tech.  
e) Aquells centres que hagen participat com a centre iMou-Tech A tindran avantatge en les diferents convocatòries per a centres de la Xarxa d'Instituts d'Excel·lència de Formació Professional de la Comunitat Valenciana, i la participació durant dos anys consecutius serà reconeguda amb el segell de Centre iMou-Tech A.  
f) Els centres iMou-Tech A podran participar alhora com a centre iMou-Tech C, tenint preferència en l'adjudicació.  
g) Els centres seleccionats per al curs 2022-2023 seran inclosos en els següents cursos excepte renúncia explícita i comunicada a la Direcció General de Formació Professional i Ensenyaments de Règim Especial per la direcció del centre abans del 15 de setembre del curs següent.  
  
6. Centres iMou-Tech C: Convidats  
a) Els centres educatius destinataris de l'activitat de formació iMou-Tech poden participar com a centres convidats, d'ara en avant iMou-Tech C.  
b) El centre iMou-Tech C haurà de sol·licitar el centre A amb el qual vol participar en el programa a partir de la publicació d'aquests en la pàgina web iMou-Tech.  
c) El centre iMou-Tech C podrà participar amb el professorat i alumnat que determine en l'estada formativa, les dades dels quals farà constar en la sol·licitud. L'alumnat s'identificarà mitjançant el nivell del curs, cicle formatiu i nombre de participants.  
d) El centre iMou-Tech C haurà de fer constar en la sol·licitud la inclusió en la PGA d'aquesta activitat formativa i la seua aprovació per part del Claustre de Professorat.  
e) El centre iMou-Tech C podrà fer constar en la sol·licitud, per ordre de prioritat, fins a cinc centres amfitrions.  
f) Les funcions que hauran d'assumir els centres iMou-Tech C són:  
  
- Designar el professorat i alumnat participant en l'estada formativa.  
- Assegurar l'adequada planificació de l'estada en coordinació amb el centre amfitrió.  
- Realitzar una proposta de difusió de l'activitat formativa iMou-Tech.  
  
Cinqué. Finançament del programa  
1. Per als centres iMou-Tech A no haurà de suposar cap cost rebre els centres docents. Els materials fungibles necessaris per a les activitats hauran de ser proporcionats pels centres iMou-Tech C.  
2. Les despeses generades per les estades formatives en els centres C seran assumides pels propis centres participants mitjançant les seues despeses ordinàries de funcionament.  
  
Sisé. Compromisos adquirits per les parts  
1. La Conselleria d'Educació, Cultura i Esport, a través de la Subdirecció General de Formació del Professorat, es compromet certificar 10 hores de formació permanent al professorat participant dels centres amfitrions i convidats.  
2. Els centres participants en l'activitat iMou-Tech es comprometen a:  
a) Incloure l'activitat formativa en la PGA.  
b) Organitzar i planificar les visites del professorat i l'alumnat en l'estada formativa.  
c) Els equips directius adoptaran les mesures organitzatives necessàries per a evitar que les estades formatives interferisquen en el bon funcionament dels centres.  
d) Comunicar a la Direcció General de Formació Professional i Ensenyaments de Règim Especial, a través del correu bsrupeqqh@sia.li, qualsevol imprevist que puga sorgir i que repercutisca en el desenvolupament de l'experiència formativa.  
e) Presentar l'informe final de l'estada formativa dins del termini establit.  
  
Seté. Sol·licitud i termini de presentació de sol·licituds  
1. Els centres aspirants hauran de presentar la sol·licitud, annex I o II segons es participe com a centre iMou-Tech A o centre iMou-Tech C, respectivament, signada per la direcció del centre. A tal efecte s'utilitzaran els formularis específics disponibles en la web d'iMou-Tech:  
https://ceice.gva.es/web/formacion-profesional/imoutech  
En cas que es presenten diverses sol·licituds, només es tindrà en compte l'última presentada.  
2. Per a qualsevol dubte, caldrà adreçar-se al correu laohteoxa@msz.jx.  
3. L'ús dels mitjans telemàtics per a participar en el procediment comporta el consentiment de la persona sol·licitant al tractament de les dades de caràcter personal que siguen necessàries per a la tramitació del procés, d'acord amb la normativa vigent.  
4. La presentació de les sol·licituds es farà, exclusivament, a través de la plataforma informàtica habilitada a aquest efecte i, segons s'indica en el punt 1, d'acord amb els següents terminis:  
a) Centres amfitrions: 15 dies hàbils a comptar des de l'endemà de la publicació de la convocatòria en el Diari Oficial de la Generalitat Valenciana. En cursos successius, a partir de la publicació en la web d'iMou-Tech:  
https://ceice.gva.es/web/formacion-profesional/imoutech  
b) Centres convidats: 15 dies hàbils a comptar des de l'endemà de la publicació del catàleg d'activitats oferides pels centres amfitrions en la pàgina web abans referenciada.  
  
Huité. Selecció dels centres amfitrions i convidats  
1. La Direcció General de Formació Professional i Ensenyaments de Règim Especial analitzarà les peticions presentades pels centres convidats per a assignar-los els centres amfitrions sol·licitats.  
2. Les sol·licituds seran ateses per ordre de presentació, i es donarà prioritat als centres que participen com a amfitrions i convidats.  
4. La Direcció General de Formació Professional i Ensenyaments de Règim Especial publicarà en la pàgina web mencionada els llistats dels centres convidats i dels centres amfitrions assignats.  
5. El centre convidat es posarà en contacte amb el centre amfitrió assignat per a acordar les dates i organitzar l'estada formativa.  
  
Nové. Seguiment i avaluació  
La Direcció General de Formació Professional i Ensenyaments de Règim Especial realitzarà el seguiment i avaluació d'aquestes estades formatives i podrà recaptar dels centres educatius la informació que considere necessària per a la correcta valoració de les experiències.  
Desé. Certificació i inscripció en el registre de formació  
1. La Subdirecció General de Formació del Professorat serà la responsable de certificar i realitzar la inscripció en el registre de formació.  
  
2. El professorat que haja participat en l'activitat formativa i així, a l'empara de l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, i de l'Ordre 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyament que realitzen els funcionaris docents que imparteixen ensenyaments no universitaris de la Comunitat Valenciana, ho faça constar la direcció del seu centre després d'emplenar i presentar l'informe final, tindrà dret al reconeixement de 10 hores de formació permanent del professorat.  
Aquest reconeixement com a personal responsable dels centres amfitrions s'atorgarà a un màxim de tres persones per projecte mostrat.  
El reconeixement màxim com a assistent en centre observador serà de 20 hores per docent i curs acadèmic.  
El reconeixement màxim com a participant en centre amfitrió serà de 40 hores per docent i curs acadèmic.  
  
Onzé. Avaluació final de l'activitat formativa  
Una vegada desenvolupades les diferents activitats que integren l'activitat formativa iMou-Tech, la Direcció General de Formació Professional i Ensenyaments de Règim Especial realitzarà una avaluació final de l'activitat formativa iMou-Tech i la seua repercussió en la millora de la qualificació de l'alumnat.  
  
Dotzé. Producció d'efectes  
Aquesta resolució produirà efectes a partir de l'endemà de la publicació al Diari Oficial de la Generalitat Valenciana.  
  
València, 28 de febrer de 2023. El secretari autonòmic d'Educació i Formació Professional: Miguel Soler Gracia.  
  
  
ANNEX I  
Sol·licitud de participació en l'activitat iMou-Tech com a centre AMFITRIÓ  
  
  
1. Identificació del centre  
  
Nom i cognoms del director/a:  
 DNI  
  
Nom del centre:  
 Codi del centre:  
  
Adreça: Localitat:  
  
Codi postal: Telèfon: Correu electrònic:  
  
  
  
2. Processos tecnològics, Processos metodològics, Equipament o elements estructurals que es proposa compartir  
  
A. Breu descripció d'allò que el centre pot oferir a la resta de centres per a establir el programa col·laboratiu  
  
B. Cicles formatius que actualment utilitzen el que es descriu al punt A.  
  
3. Professorat responsable de l'estada formativa  
  
Nom i cognoms:  
 DNI: Telèfon:  
Especialitat:  
 Correu electrònic:  
  
SOL·LICITEM:  
Participar en l'activitat formativa iMou-Tech en la modalitat de centre iMou-Tech A durant el curs 20... - 20..., tal com es va aprovar en el Claustre celebrat el dia .... Aquesta activitat ha sigut inclosa en la PGA del centre. I per deixar-ne constància i perquè tinga els efectes que corresponga, signe el present document.  
  
..., ... d ... de 20...  
  
El director / La directora  
  
  
  
ANNEX II  
Sol·licitud de participació en l'activitat iMou-Tech com a centre CONVIDAT  
  
1. Identificació del centre  
  
Nom i cognoms del director/a:  
 DNI:  
  
Nom del centre:  
 Codi del centre:  
  
Adreça: Localitat:  
  
Codi postal: Telèfon: Correu electrònic:  
  
  
  
  
2. Processos tecnològics, Processos metodològics, Equipament o elements estructurals que es demana compartir  
A. Identificació d'allò que s'ha oferit per algun centre amfitrió  
  
  
B. Centre o centres amb els quals es sol·licita organitzar una estada formativa. Ordenats per ordre correlatiu de preferència.  
  
C. Cicle formatiu i número d'alumnat per al qual es proposa organitzar l'estada formativa.  
  
  
3. Professorat responsable de l'estada formativa  
  
Nom i cognoms:  
 DNI: Telèfon:  
Especialitat:  
 Correu electrònic:  
  
  
SOL·LICITEM:  
Participar en l'activitat iMou-Tech en la modalitat de centre iMou-Tech C durant el curs 20... - 20..., tal com es va aprovar en el Claustre celebrat el dia .... Aquesta activitat ha sigut inclosa en la PGA del centre. I per deixar-ne constància i perquè tinga els efectes que corresponga, signe el present document.  
  
..., ... d ... de 20 ...  
  
El director / La directora